હું નરેન્દ્ર મોદીને આ બાબતે વારંવાર ધન્યવાદ આપવાનું પસંદ કરું છું, કારણ કે તેઓ જ્યારે ગુજરાતના સી.એમ. હતા ત્યારે તેમણે વાંચે ગુજરાત અભિયાન ચલાવ્યું હતું અને પી.એમ. બન્યા પછી એમણે શૌચાલય અને સ્વચ્છતા અભિયાન શરૂ કરીને જીવનની વાસ્તવિકતા તરફ આપણું ધ્યાન દોર્યું છે. ભૂતકાળમાં મેં કોઈ જગ્યાએ સરસ વાક્ય વાંચ્યું હતું કે કોઈ માણસ લાઇફટાઇમ દેવાલયમાં ન જાય તો ચાલે, પરંતુ શૌચાલયમાં ગયા વગર એને ચાલવાનું નથી! શૌચાલય આપણી તદ્દન પ્રાથમિક જરૂરત હોવા છતાં આપણે એના તરફ ભારોભાર દુર્લક્ષ્ય સેવ્યું છે. આપણા કેટલાક કહેવાતા ધર્મગુરુઓએ આપણને આ ભવ સુધારવાનું શીખવવાને બદલે પરલોકને સુધારવાની હઠ ભણાવી-શિખવાડી દીધી છે. સાચું પુસ્તક આપણા વર્તમાન ભવને સુધારે છે અને પરલોકને પણ સુધારે છે એ વાત તરફ આપણે ધ્યાન આપવું જોઈએ.